สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 24 เม.ย.60
25 เม.ย. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 200 จุด เมื่อคืนนี้ (24 เม.ย.) เนื่องจากนักลงทุนขานรับนายเอมมานูเอล มาครอง ผู้สมัครสายกลางพรรคอิสระ และเป็นอดีตรัฐมนตรีว่าการกระทรวงเศรษฐกิจ ที่ได้รับชัยชนะในการเลือกตั้งประธานาธิบดีฝรั่งเศสรอบแรกเมื่อวันอาทิตย์ที่ผ่านมา ซึ่งช่วยให้ตลาดคลายความวิตกกังวลว่า ฝรั่งเศสจะถอนตัวออกจากการเป็นสมาชิกสหภาพยุโรป นอกจากนี้ ตลาดยังได้แรงหนุนจากการคาดการณ์ที่ว่า ประธานาธิบดีโดนัลด์ ทรัมป์แห่งสหรัฐ จะเปิดเผยข้อเสนอเกี่ยวกับมาตรการปฏิรูปภาษีในวันพุธนี้
ดัชนีเฉลี่ยอุตสาหกรรมดาวโจนส์ปิดที่ 20,763.89 จุด พุ่งขึ้น 216.13 จุด หรือ +1.05% ดัชนี S&amp;P500 ปิดที่ 2,374.15 จุด เพิ่มขึ้น 25.46 จุด หรือ +1.08% และดัชนี NASDAQ ปิดที่ 5,983.82 จุด เพิ่มขึ้น 73.30 จุด หรือ +1.24%
 
ตลาดหุ้นยุโรปปิดพุ่งขึ้น เมื่อคืนนี้ (24 เม.ย.) ขานรับนายเอมมานูเอล มาครอง ที่ได้รับชัยชนะในการเลือกตั้งประธานาธิบดีฝรั่งเศสรอบแรกเมื่อวันอาทิตย์ที่ผ่านมา ซึ่งช่วยให้ตลาดคลายความวิตกกังวลว่า ฝรั่งเศสจะถอนตัวออกจากการเป็นสมาชิกสหภาพยุโรป
ดัชนี Stoxx Europe 600 พุ่งขึ้น 2.1% ปิดที่ 386.09 จุด
ดัชนี DAX ตลาดหุ้นเยอรมันปิดที่ 12,454.98 จุด พุ่งขึ้น 406.41 จุด, +3.37% ดัชนี CAC-40 ตลาดหุ้นฝรั่งเศสปิดที่ 5,268.85 จุด เพิ่มขึ้น 209.65 จุด หรือ +4.14% และดัชนี FTSE 100 ตลาดหุ้นลอนดอนปิดที่ 7,264.68 จุด เพิ่มขึ้น 150.13 จุด หรือ +2.11%
 
ตลาดหุ้นลอนดอนปิดทะยานขึ้นอย่างแข็งแกร่ง เมื่อคืนนี้ (24 เม.ย.) ขานรับผลการเลือกตั้งประธานาธิบดีรอบแรกในฝรั่งเศส โดยนายเอมมานูเอล มาครอง ผู้สมัครที่มีแนวคิดสายกลาง ได้รับชัยชนะเหนือคู่แข่งที่ชูนโยบายสุดโต่ง ส่งผลให้ตลาดคลายความวิตกกังวลเกี่ยวกับการที่ฝรั่งเศสจะแยกตัวออกจากการเป็นสมาชิกสหภาพยุโรป
ดัชนี FTSE 100 ปิดเพิ่มขึ้น 150.13 จุด หรือ +2.11% ปิดที่ 7,264.68 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (24 เม.ย.) เนื่องจากความวิตกเกี่ยวกับการผลิตน้ำมันที่สูงขึ้นในสหรัฐ โดยความกังวลในเรื่องดังกล่าวได้บดบังปัจจัยบวกจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) จะขยายเวลาในการปรับลดกำลังการผลิตจนถึงสิ้นปีนี้
สัญญาน้ำมันดิบ WTI ส่งมอบเดือนมิ.ย. ลดลง 39 เซนต์ หรือ 0.8% ปิดที่ 49.23 ดอลลาร์/บาร์เรล ซึ่งเป็นระดับปิดต่ำสุดในรอบเกือบ 4 สัปดาห์
สัญญาน้ำมันดิบเบรนท์ส่งมอบเดือนมิ.ย. ลดลง 36 เซนต์ หรือ 0.7% ปิดที่ 51.60 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (24 เม.ย.) เนื่องจากการที่นายเอมมานูเอล มาครอง ผู้สมัครสายกลางพรรคอิสระ ได้รับชัยชนะด้วยคะแนนสูงสุดในการเลือกตั้งประธานาธิบดีฝรั่งเศสรอบแรกเมื่อวันอาทิตย์ที่ผ่านมานั้น ได้กดดันให้นักลงทุนเทขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยง เช่นหุ้นและสกุลเงินยูโร
สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 11.6 ดอลลาร์ หรือ 0.90% ปิดที่ระดับ 1,277.50 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 0.2 เซนต์ หรือ 0.01% ปิดที่ 17.858 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 17.4 ดอลลาร์ หรือ 1.78% ปิดที่ 960.20 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 4.70 ดอลลาร์ หรือ 0.6% ปิดที่ 795.45 ดอลลาร์/ออนซ์
 
ค่าเงินสกุลยูโรทะยานขึ้นเมื่อเทียบกับดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (24 เม.ย.) ขานรับผลการเลือกตั้งประธานาธิบดีรอบแรกในฝรั่งเศส โดยนายเอมมานูเอล มาครอง ผู้สมัครซึ่งมีแนวคิดสายกลาง มีคะแนนเป็นอันดับหนึ่ง ซึ่งคลายความวิตกของนักลงทุนเกี่ยวกับความเสี่ยงที่ฝรั่งเศสจะเดินหน้ากระบวนการแยกตัวออกจากสหภาพยุโรป
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0854 ดอลลาร์ จากระดับ 1.0721 ดอลลาร์ ในขณะที่ปอนด์อ่อนค่าลงแตะ 1.2789 ดอลลาร์ จากระดับ 1.2790 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7559 ดอลลาร์ จากระดับ 0.7499 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 109.79 เยน จากระดับ 108.72 เยน แต่อ่อนค่าลงเมื่อเทียบกับฟรังก์สวิส ที่ระดับ  0.9969 ฟรังก์สวิส จากระดับ 0.9976 ฟรังก์สวิส